text:
Sant'Aostin
Aorelio Aostin o Agostin, (lat. Aurelius Augustinus), santo, se festezza o 28 agosto.
Dottô da Gexa, filosofo e teologo, vescovo d'Ippoña e santo (Tagaste in Numidia, od. Sūq-Ahras in Argeja, 13 nov. 354 - Ippoña, od. Bona, 28 ag. 430); o fu un di quattro grandi dottoî da Gexa occidentâ, dîto "o dottô da Graçia". A so œuvia a l'ha segnao a stoia da religioxitæ e da filosofia eüropea.
[Càngia] Vitta e œuvie
Figgio de un decurion, Patriçio, ancon pagan, e da crestiaña Monnica, o fu iscrito tra i catecumeni; o compì i studi in patria, a Madaura, da pœu a Cartagine: periodo da lê descrito comme de abbandon a-e pascioin amoose. Da una concubiña o l'ebbe into 372 un figgio, Adeodato. A lettua de l’Hortensius ciceronian o l'attrasse, dixinœuvenne, a-a filosofia, e o l'aderì fîto a-o manicheismo, presentaoghe comme spiegaçion scientifica de l'universo. O se ne feççe ançi propagandista a Tagaste, doppo a morte do poæ, e a Cartagine dove o l'ótègne quarche successo comme retô, e o scrisse o so primmo libbro, De pulchro et apto (perdúo), in to quæ pâ ch'o se sforçesse a dâ veste filosofica a-o manicheismo, into quæ o l'ea però arestao semplixe óditô. O passò da pœu, abbandonando a moæ, a Romma; quindi, sciu raccomandaçion de Scimmaco, comme professô ófiçiâ de retorica (aotunno 384), a Milan, dove o maüò a crixi spiituâ, a prœuvo a-a quæ, dimissa a concubiña e renonçiando a-o matrimonio vantaggioso pe-o quæ inscisteiva a Monnica, o se decise a abbraççâ o crestianeximo, ch'o se ghe palesava, alloa, comme in pin e perfetto accordio co-a filosofia neoplatonica e a predicaçion de S. Ambrœuxo. A Cassiciacum (probabilmente Cassago, inta Briança), dimissose da-a cattedra, o scrisse e primme œuvie pervegnuene (i dialoghi Contra academicos, De vita beata, De ordine e Soliloquia) e o començò a compoñe una serie de manuæ de arte liberæ; o fu battezzao da S. Ambrœuxo a nœutte do sabbo santo (24-25 arvî) do 387. O trascorse a Romma l'inverno (Monnica a moì a Ostia into novembre) e o tornò a Tagaste, continuando, inta vitta monastega, a so attivitæ de scritô. Into 391 o fu ordenao sacerdote a Ippoña, dove, tra a fin do 395 e o 396, o fu consacrao comme successô da-o vescovo Valeio za proscimo a morte; o mæximo o feççe da pœu (426) Aostin co-o præve Eraclio. E reliquie, portæ in Sardegna da s. Fulzençio e âtri vescovi esuli into 486, fun doppo l'invaxon saraxiña trasportæ, pe œuvia do re Liutprando, a Pavia dove ghe fu eretto o monumento: ma che foisan de lê quelle ritrovæ into 1695 fu contrastao da-o Muratori e da âtri. Inti 34 anni de episcopato o tègnan occupao, oltre e cue costante dedicæ a-a so gexa, a copiosa corispondença (n'è zonto 218 lettie de Aostin, oltre i trattatelli in forma epistolâ, e 53 dirette a lê), a predicaçion (i sermoin conservæ e notti scinaoa son ciu de 500), i concilli e e erexie e scismi, a lotta contra i quæ a sciorbì grandiscima parte de l'attivitæ lettiaia, ch'a l'ha reiso Aostin proverbiâ comme un no solo di ciu dui e profondi, ma di ciu fecondi scritoî mai existii.
Appunto e polemiche, insemme co-a converscion, l'ordenaçion e a consacraçion, contrassegnan, a l'ingrosso, ascì di periodi do desgœuggimento do so pensceo. Co-a converscion commença a polemica contra i manichei, za accennâ inti "Dialoghi de Casciçíaco" e continuâ inte una serie de scriti pe o ciu filosofico-religioxi (pres. De quantitate animæ, De libero arbitrio, o libbro VI De musica, De magistro, De vera religione, De utilitate credendi), inti quæ vedemmo Aostin passâ gradaamente da l'affermaçion da superioritæ essençiâ da raxon in sce-a fe', a quella de l'utilitæ e raxoneivieça de l'affiáse a l' auctoritas fondâ in sce-a rivelaçion e universalmente riconosciua, da Gexa; e elaborâ insemme a so caratteristega dotriña da conoscença. A feliçitæ, a-a quæ i ommi aspian, a no se consegue sença o possesso da veitæ. Contra i scettichi, o l'adœuvia l'argomento prinçipe: se dubito, so de dubitâ, dunque de êse; se sballio, son (motivo che da çerti storichi da filosofia o vegne indicao tra i antecedenti do dubbio cartexian: no sfuzze comunque o diverso contesto). Ma a veitæ a va çercâ in mi mæximo: a l'è a dotriña neoplatonica do ritorno in sce lê mæxima de l'añima, che, riconosciua a muteivieça do mondo esteiô, percepio da-i sensci, e a so propria, a s'inandia a riçercâ a veitæ immutabile, pe-a quæ l'è veo ogni raxonamento veo, e ch'o l'è Dio mæximo. I sensci, dunque, e e paole do meistro ascì, no fan se no riadesciâ de idee, che son za inte l'añima: no però into senso da dotriña platonica da reminiscença, ma in quanto in interiore homine habitat veritas, o parla çoe', in fondo a l'añima, o Meistro interiô, o Verbo divin; inte l'ommo (in interiore homine) brilla a luxe do veo ch'a doña a ciaschedun e rationes æternæ, prinçipio e fondamento de ogni giudiçio.
A l'è questa a teoria dîta de l'inluminaçion, che, no do tutto ascceja da Aostin, a se presta a varie interpretaçioin (segondo che e rationes aeternae se intendan comme "idee innæ", ò comme "categorie" do giudiçio); lê o se collega a-a dotriña do "meistro interiô", o Verbo, o solo veo meistro: sci ché o mostrâ di ommi o l'è solo un preparâ a ascôtâ a voxe do Verbo divin. Queste dotriñe fun da Aostin mantegnue ascì in te di œuvie posteioî ma o primmitivo entuxiasmo pe Platon, Plotin e i "platonnichi" (che, se foisan visciui aoa, - o dixe - se saieivan fæti crestien) e pe i neoplatonichi o s'amermò co-o tempo. A polemica antimanichea a vègne continuâ in te di âtri scriti (pres. Contra Adimantum, Contra epistolam Manichæi quam vocant fundamenti) scin a-o voluminoso Contra Faustum e a di âtri opuscoli scin a-o 405 circa, da pœu sporadicamente in te un pá de opuscoli e, in parte, into trattatello contra tutte i erexie (De hæresibus, 428-29).
L'ordenaçion sacerdotâ a l'obliga Aostin a spiegâ a-o popolo i libbri sacri; o parteçipa ciu intimamente da vitta da Gexa e o vegne a conosce o scisma ch'o tormenta a gexa africaña. Commença coscì a polemica contro o donatismo, co l'interessante Psalmus abecedarius contra partem Donati, primmo esempio di scriti popolarezanti de Aostin (versci de 16 sillabe, abbandon da prosodia e metrica clascica, assonança in e), da pœu con una serie di œuvie (Contra epistolam Parmeniani, De baptismo, Contra litteras Petiliani, Contra Cresconium) scin a-a grande "conferença" de Cartaggine (411; Breviculus collationis cum donatistis) quindi, con minô frequença de scriti, scin a-o Contra Gaudentium (420 circa). Inte questa polemica, ch'a-o portò a occupâse de l'ecclexiologia, Aostin o va a prœuvo a s. Çeprian e s. Ottato mantegnindo fermiscimo o prinçipio da validitæ e efficaçia obiettiva (ex opere operato) di Sacramenti, a cattoliçitæ e l'unitæ da Gexa, fœua da quæ no gh'è sarveçça e ch'a l'è corpus permixtum: ne fa parte saiv'a dî gran e zinzañia, boin e marvaxi, che soltanto Gexo Cristo o l'ha diritto de separâ into giorno do Giudiçio. Ma mentre a-o prinçippio, e ancon into 411, Aostin o no voeiva ricore a âtro mezo che a persuaxon a traverso a discuscion, tuttavia, co-e lezze de Onoio contra i scismatichi e de fronte a-a so ostinaçion, o cangiò pai: e comme da-a netta distinçion tra scisma e erexia o passò a definî questa quæ "scisma inveterao", coscì o l'ammisse a legittimitæ e necescitæ da coerciçion e do ricorso a l'aotoritæ civî, fissando âtrescì o dovei pe o sovran crestian de attegnîse a-o magisteio da gexa.
Ma co l'ordinaçion Aostin o se dedica ascì con maggiô intenscitæ a-o studdio da Bibbia: specialmente do Genexi, passando da l'interpretaçion streitamente allegorica (De Genesi adversus Manichaeos, 388-90) a quella lettiâ, e insemme de valô filosofico (De Genesi a litteram liber imperfectus), e de s. Paolo (Expositio quarundam propositionum ex Epistola a Romanos, Epistolæ a Romanos expositio inchoata, Expositio Epistolæ ad Galatas, tante questioin trattæ into De diversis quæstionibus octogintatribus). Cugemmo chì un momento importantiscimo int'o desguggimento do pensceo teologico de Aostin, e oggetto de molte discuscioin. Lê o s'è sforçao de mantegnî in primmo lœugo a giustiçia de Dê, ch'a premmia i boin, saiv'a dî quelli che che credendo se guaagnan un meito, e ch'a punisce i marvaxi. Ma, doppo un longo sforço, Aostin o vegne a riconosce che o momento iniçiâ de l'atto de fe', l' initium fidei, ch'o l'è initium salutis, o no l'è œuvia de l'ommo ma o vegne da Dê: a-o quæ no se pœu tuttavia rimproverâ arcuña ingiustiçia, se, gratuitamente, o fa graçia a çertidun; mentre i ommi tutti, inti quæ sorvevive o peccao originâ, no meitan se no a condanna. Questi concetti appan pe a primma votta con tutta ciareçça, into primmo scrito posteriô a l'episcopato de Aostin, o De diversis quæstionibus a Simplicianum. Frûto de questa conquista do so pensceo, che o l'induxe a remeditâ in sce-a so vitta, se pœu conscidiâ e "Confescioin" (398 circa), inte quæ, âtrescì, se repiggia âtri doi temi che l'appascioñan: quello da curtua crestiaña e quello di prinçippi che presezzan a l'interpretaçion da scritua.
A primma costion a l'è da lê affrontâ sotta l'aspeto teorico into De doctrina christiana (interrotto, ma repiggiao e terminao into 426): comme ascì inte "Confescioin" Aostin o l'è senscibile a-i peighi da cortua tradiçionâ, pagaña, ma o vœu sarvâne o bon, ch'o va assonto e fæto proprio da-o crestianeximo. Coscì, concludendo una longa controverscia, Aostin o l'assegúa co-o peizo da so aotoritæ a trasmiscion da cortua antiga. Ma inte Confescioin o problema da memoia (in questa l'è a mezua do tempo) o rebella seigo quello da creaçion. Aostin o-a ritegne avvegnua into tempo, ançi co-o tempo, da-o ninte, e pe tutte e cose scimurtaniamente, ma no a-o mæximo moddo: che çerte fun creæ da Dê no in atto e inta so forma perfetta, ma solo in potença, ò in germe (rationes seminales, energie latente destinæ a sviluppâse into tempo e a produe, a-o momento oportun pe ciaschedun, i differenti êsci). A queste concruxoin Aostin o l'è portao da un nœuvo studio di primmi 3 capittoli do "Genexi" (De Genesi ad litteram libbri XII, tra o 401 circa e o 415 circa). Da-a rente a-o quæ, tra i œuvie exegetiche, va mençunao o De consensu evangelistarum (400 circa), e Enarrationes in Psalmos, e i Tractatus in evangelium Iohannis, recugeite de sermoin in sce questi libbri. Ma inte "Confescioin" Aostin o l'ha inserio ascì un'istruçion catechetica (proprio co-o commento a-o "Genexi"), affin a quella da lê dæta inte un'âtra œuvieta, o De catechizandis rudibus (400 circa).
E o motivo da memoia, ch'o l'appâ inte "Confescioin", o ven importantiscimo inte un âtro trattao in sce-o quæ Aostin o se affadigò a longo (400 circa -416 circa): o De Trinitate. L'añima a l'è un pensceo (mens) da-o quæ nasce una conoscença (notitia), e into so rapportase a questa conoscença nasce l'amô che lê a se porta (amor). Inte l'añima ò, megio, inta memoia, inte l'intelletto e inta voentæ, inta parte saiv'a dî ciu âta e nobile de lê, ch'a ricorda, comprende e amma lê mæxima, ma sorvetutto a ricorda, conosce e amma Dê, Aostin o scorze e "vestixe" da Trinitæ diviña. De questa, criticando tâvotta e formule de s. Ilaio de Poitiers, o mette in rilevo l'unitæ de sostança, inscistendo in sce l'inguagiança de træ Persoñe: i opiaçioin ad extra son l'œuvia indistinta de tutte, ço che se dixe de ciascheduña quante a-a sostança, e ascì a-a sapiença e di âtri attribuii, l'è comun, inguâ, identico e numericamente un inte tutte; mentre lô se distinguan e se opoñan segondo e so relaçioin reçiproche. Teoria che, ciarindo a procescion do Spiito Santo principaliter, sci, da-o Poæ, ma ascì da-o Figgio, a vègne importantiscima pe o desgugimento da teologia ocidentâ, a-a quæ Aostin o l'ha ligao o carattere "cristocentrico", conforme a-a tendença fondamentâ do so pensceo, rondezzante in gio a-a persoña e a l'œuvia do Cristo e a-a redençion de l'ommo da-o peccao, merce' a graçia. Sciu questi temi scciupò a polemica con Piaxo, za scandalizzaose in Romma pe l'invocaçion de "Confescioin" a Dê: da quod iubes et iube quod vis e aoa rifugiaose in Affrica co-o so compagno Çelestio (che, denonçiao da Paolin de Milan, o fu condannao into 411 da un concilio locâ, a Cartagine).
Se pœu distingue in questa varie fase: quella iniçiâ, inta quæ Aostin o combatte ancon soltanto e dotriñe, no i ommi, ch'o sa molto stimæ (De peccatorum meritis et remissione, a Marçelin, o l. III composto doppo che Aostin o l'ebbe conosciúo o commento de Pelagio a s. Paolo; De spiritu et littera ad Marcellinum e, a complemento, pe asserî a necescitæ di œuvie boñe da-a rente a-a fe', De fide et operibus; nonché o De bono viduitatis, dedicao a Giuliaña, moæ de Demetriade, in ócaxon da moñegaçion de questa); quella da polemica diretta, provocâ da-e vexende de Pelagio in Oriente scin a-a condaña da parte do pappa Innoxenço I (co-a celebre affermaçion che, doppo tanti concilli, ascì Roma locuta est; causa finita est; utinam aliquando finiatur error) e, doppo o grande concilio de Cartagine (418) da pappa Zoximo (De natura et gratia contra Pelagium, De perfectione iustitiæ hominis, contro Çelestio,De gestis Pelagii, De gratia Christi et peccato originali); quella da lotta contra i pertinaxi difensoî de Pelagio (De nuptiis et concupiscentia a Valerium comitem, Contra duas epistolas Pelagianorum, Contra Iulianum, e Contra secundam Iuliani responsionem, o coscì díto Opus imperfectum, contro o mæximo Giulian de Eclan, interrotto pe a morte de Aostin), inteiza a-o tempo mæximo a ciarî a so dotriña a-i moneghi de Adrumeto (De gratia et libero arbitrio, e De coreptione et gratia, dedicæ a l'abao Valentin) e a combatte i "semipelagien" da Gallia meridionâ, insorti contra questi scriti (De prædestinatione sanctorum e De dono perseverantiæ).
Questa dotriña aostiniaña do peccao originâ, da graçia e da predestinaçion, precizaase ma ascì inreddeníase e sponciâ a-e estremme conseguençe inte l'ardô da polemica, a s'è prestâ a varie e contrastante interpretaçioin. Aostin o prende e mosse da-a condiçion de Adammo, creao esente da-a morte (posse non mori, despægio da non posse mori proprio di êsci spiituæ) e da-a concupiscença, capaxe quindi de no peccâ (o posse non peccare, despægio da-o non posse peccare di eletti), e inta piña libertæ de optâ pe o ben conformandose a una raxon ch'a l'aiva o perfetto predominio in sce-i sensci, capaxe âtrescì de perseverâ into ben, graçie a l'agiutto (adiutorium sine quo non) concessoghe da Dê. Avendo Adammo peccao, a so corpa a se trasmisse a l'intrego genere uman, divegnúo coscì massa damnata; peccao de origine, che Aostin o dimostra, fra l'âtro, in base a l'uzo da Gexa de amministrâ a-i infanti o batteximo ch'o l'anulla a concupiscença in quante reáto, ma o-a lascia sopravvive actu, coscì che l'ommo, pù conservando o libero arbitrio, o l'è privao de quella libertas ... quæ in Paradiso fuit (Enchir. 26-27). Pe poei resciste saiv'a dî a-a concupiscença, occore aoa un agiutto divin maggiô de quello dæto a Adammo: a graçia a l'è dunque necessaia pe avei a fe', e questa perché ghe segge quell'amô de Dio, in quante sommo ben, sença de che no existe ni biatitudine ni vea moralitæ (e no gh'è pertanto vee virtù fra i paghen). Ma questo soccorso (adiutorium quo) o no l'è concesso a tutti: Dê, sença arcuña ingiustiçia, ma pe un so gratuito atto de miseicordia, o prepaa pe çertidun i mezi, piñamente efficaxi, pe conduli a-a sarveçça a-a quæ o i ha predestinæ ab æterno.
Accusao da-i pelaxen de manicheismo, Aostin tuttavia, comme se vedde, o no conscidera comme marvaxa a mæxima natua umaña, e o no condaña a procreaçion: into maiezzo, o mâ o l'è a concupiscentia carnis; e questo ascì o pœu êse votto a un fin bon, a generaçion di figgi conzonta a-a voentæ da so rigeneraçion attraverso o batteximo. Ma i figgiœu morti sença de questo, segondo Aostin, no se sottran a-a peña eterna. Percose a trasmiscion do peccao originâ a se spiegava ciu façilmente mediante a teoria segondo a quæ l'añima a l'è generâ, spiituamente, da quella di genitoî (traduxianismo), mentre, ciu conforme a-a so dotriña de l'inluminaçion, a l'ea l'âtra teoria, da creaçion de ogni añima da Dio (creaçionismo), Aostin o l'arestò inçerto scin a l'urtimo (De anima et eius origine, 419-20). E percose l'è ignotto chi segge i eletti, a conceçion agostiniaña da predestinaçion a coincidde con quella da Gexa comme corpus permixtum.
A scossa profonda dæta a tutto o mondo roman da l'incurscion de Alarico, e queimonie di paghen additanti into crestianeximo a caoza de tutti i moæ do mondo, indussan Aostin a meditâ in sce-a stoia, e a scrive l'âtra de so œuvie maggioî e ciu celebre doppo e "Confescioin": o De civitate Dei. Into corso da stoia procedde unie e doe çittæ (Civitas Dei e Civitas terrena), nasciue l'uña da l' amor Dei usque ad contemptum sui, l'âtra da l' amor sui usque ad contemptum Dei e predestinæ, a primma a regnâ in eterno con Dê, l'âtra a subî l'eterno supriççio. Manco quest'œuvia a l'è, in fondo, davei scistematica; consciente do sviluppo do proprio pensceo, Aostin o pâ invitâ i lettoî a imitâlo int'o sforço de progredî: do resto o vosse lê mæximo coreze i so eroî (ma dimostrâ ascì, specie contra i manichei, a so fondamentâ coerença) inte quella originaliscima rassegna di so scriti che son e Retractationes (426-27). Va mençunao ancon, breve e belliscimo compendio da dotriña crestiaña, l' Enchiridium ad Laurentium (De fide, spe, charitate, 421); e va aomanco accennao o valô lettiaio di so scriti, specce de "Confescioin".
L'interesse educativo de Aostin o no l'è limitao a-i problemi pedagogichi ciu dibattui da-a Patristega, saiv'a dî a l'utilizzaçion da curtua pagaña inta formaçion di foenti, e a-i moddi e mettodi de l'educaçion religiosa. Questo o se connette ciutosto a un tema filosofico fondamentâ inta so speculaçion, quello da "veitæ inteiô" e quindi co-a dotriña de l'illuminaçion. O processo educativo o consciste into trâ a-a luxe a veitæ, into ritrovâ Dio-meistro into profondo de l'añima (Christus intus docet). O meistro veo o l'è quindi solo Cristo, i meistri terren no pœuan fâ âtro che stimolâ a redescoverta da veitæ mæxima ch'a l'è in noi comme segno da prezença de Dê. Da-o punto de vista didattico Aostin o l'accœugge a necessaia propedœütica di "arte liberæ", ma a cortua pe lê a no l'è indispensabile, percose e virtù crestiañe se realizzan ascì fœua de lô. Necessaia a l'è invece a cortua religiosa da impartî ascì a-e mente ciu sgrœuzze: into De catechizandis rudibus Agostin o parla de tâ œuvia educativa, ponendo in rilevo a fonçion fondamentâ che g'ha in lê l'amô co-o quæ o meistro o descende a-o livello de l'educando (coscì comme Cristo o l'ha fæto pe l'ommo fandose ommo) e o vivifica ascì i aspetti ciu elementæ e consueti do fæto educativo.


c: text/html

text:
Vincenzo Bellini
Viçenço Bellin (it. Vincenzo Bellini) - Muxiçista (Catania 1801 - Puteaux, Pariggi, 1835).
Figgio d'un organista e meistro de cembalo, o fu inandiao da-o poæ a-o studdio da muxica: a sett'anni za o componeiva, tra l'âtro, un Tantum ergo e un Salve Regina. Dixœuttenne, o l'andò a Nappoi dove o completò in trei anni i so studdi con G. Furno, C. Conti, G. Tritto e N. Zingarelli. Appartegne a questo periodo sei scinfonie (a l'italiaña, ossæ inte 'n solo tempo), doe messe, una cantâ e varie romanze.
Into 1825, a-o tiatrin do conservatoio de S. Sebastian, o Bellin o dette a so primma oppera, Adelson e Salvini, e into 1826, a-o S. Carlo, a segonda, Bianca e Fernando. Into 1827 un nœuvo travaggio, commiscionaoghe da l'impresaio Barbaia pe a Scaa de Milan, Il Pirata (sciu testo de Felixe Romani, ch'o ghe vègne fraterno amigo e collaboratô), o suscitò entuxiasmo inti ambienti milaneixi. Into 1828 se ripreize a Zena "Gianca e Fernando" (rielaborâ) e questa ascì a l'ótègne grande plaoso, comme da pœu (1829) una nœuva œuvia, in sce testo do Roman, a "A Strangea", a-o tiatro a-a Scaa.
Commençò pe lê i ónoî, ma ascì e invidie e e calunnie. Desgraziaamente lê mæximo parse giustificâle, dando (1829 a Parma) una aspresciâ Zaira (testo do Roman), condannâ da-o pubbrico. A revincita a vègne subito co-i Capuleti e i Montecchi (Venezia, 1830), e sorvetutto co-a Sonnambula rappresentâ into 1831 a-o Carcan de Milan con exito trionfâ. Un insuccesso invece ebbe a Norma (sempre sciu testo do Roman, composta e rappresentâ into 1831 a-a Scaa), ma l'œuvia a fu da pœu accugeita con entuxiasmo inta mæxima Milan, a Bergamo, ecc. Seguì (1833) a-a Fenixe de Venezia, con scarso successo, a Beatrice de Tenda.
Into 1833 o Bellin o fu inviao a dirizze e so œuvie a Londra e a Pariggi. A Londra trionfò a Norma; a Parigi (1834), e so œuvie fun applaoditiscime e o Bellin o ghe gódì un breve momento de feliçitæ: l'amô de Maia Malibran, l'amixiçia e a stimma di maggioî artisti e poeti (tra i quæ Gioacchin Roscin e H. Heine). A Puteaux (1834), con meditâ lentezza o compose i Puritani, sciu libretto de C. Pepoli, rappresentâ a-o Théâtre italien de Parigi into 1835, con exito trionfâ. Œutto meixi doppo Bellin o morva.
Arte ciu lirica che drammatica, quella do Bellin, da-a linnia melodica pua e limpida, spœuggia de estrinseghe complescitæ, dove i armonie, i contrappunti e i effetti strumentæ g'han valô soltanto in fonçion do canto.

robotstxt: allowed

filter: keep


text:
Repubbrica do Vermont
A Repubbrica do Vermont (Vermont Republic) a l'è stæta uno stato indipendente de l'America do Nòrd da o 1777 a o 1791.
In t-o 1763, o trattoö de Parigg-i o l'aveiva conclùo a Guæra franco-indiæn e dæto l'area a o Regno Unïo. Parti da a region ejan controllæ da a Provinsa de Nuevo York e parti da a Provinsa do Neuvo Hampshire, co i tæritöi de i Monti do Neuvo Hampshire contestæ tra e doe provinse, o Re d'Inghiltæra Zorzo III o l'aveiva piggioö a deçision de assegnarle a o Nuevo York.
Ethan Allen e a soa milizia, i Green Mountain Boys (zueni de e montagne verdi) combattean primman contra i ingleixi e poi contra e provinse de Nuevo York e de Neuvo Hampshire, e o chinze de Zenâ do-o 1777 declaraàn a indipendensa de a Republic of New Connecticut (Repubbrica do Neuvo Connecticut), dïta Republic of the Green Mountains (Repubbrica de e Montagne Verdi) ascì. O eutto de Luggio do meximo anno o nomme o vegne cangioö in Vermont (da o françèise les Verts Monts (e montagne versi).
Veddi A seconda Repubbrica do Vermont ascì


text:
Persa
Persa
- Famiggia: Labiatae
- Spécie: Origanum majorana L.
- Scinónimu: Majorana hortensis Moench.
- Ätri nummi cumüni: maggiurann-a (it. maggiorana)
A persa (in zeneise), o pèrsega (in savuneise) a l'è inn-a cianta erbacea perénne originaria de l’Africa settentriunäle; in Európa e in Itallia a l'è diffüsa cumme cianta arumatica. In t'è zone frèide a l'è curtivä cumme annuäle.
[Càngia] Caratteristiche murfulógiche
Cianta perénne in t'é zóne desertiche de origine, a presénta füsti drîti o ascendenti, erti scinn-a 60 citti. E fóggie sun uppóste, ôvö-ellittiche, péùse e verde ciaeu-giancastre. E sciue, viôlacee o rösa, sun müggê in spésse spighette ch'i fùrman de panócchie terminäli.
[Càngia] Curtivassiùn
Pö prupagäse pe' sémina (in t'a prümma) o pe' divixiùn d'e ciante assestìe (in t'a prümma o doppu a sciuitüa).
[Càngia] Cumme chögge e cunservä
Chögge e föggie e e punte fiûrìe a l'inprinçipiu d'a sciuitüa. Fä seccä a l'umbra e a u fréscu.
[Càngia] Cumme dôviäla pe' fä da mangiä e e sö prupriêtae terapeutiche
Dôviä suvente pe' arumatizä cärne in ümidu, funzi, legümmi, särse, insalatte de tumäta, ea. Intra in t'a cumpusissiùn de vermouth e liqûri a bäse de èrbe. U prûfümmu d'a pèrsega u l'è ciü dûçe e speçiö de quéllu d'a cärnabüggia, ch'u punze de ciü e l'è ciü fréscu. Prupriêtae terapeutiche: sedative, antispasmódiche, tonicu-stimulanti, diafuretiche. Pe' döviu esteriure, se ghe fan ascì friçiuìn antireumatiche.


text:
A Svissëa, Confoederatio Helvetica in latin, Confederazione Svizzera in italian, Confédération suisse in françèise, Confederaziun svizra in romancio e Schweizerische Eidgenossenschaft in tedesco ascì, paixe sensa intrâ a o mâ de l'Euròpa centrâ, a soa capitâ a l'è Berna. A Svissëa a l'è indipendente da o primmo de Agosto do 1291.
A Svissëa confinna con a Germania, a Fransa, l'Italia, l'Austria e o Liechtenstein e a ghá quattro lengue naçionæ ( françèise, italian, tedesco e romancio. A Svissëa a g'ha unn-a longa stöia de neutralitæ (a non l'è in guæra da o 1815) e pe questa raxon a l'allögia diverse organizzaçioin internaçionæ comme a croxe rossa, l' organizzaçion de i traffeghi mondiâ e doi scagni de l' ONU.
A Svissëa a l'è de longo inverdugoïa da a seua indipendensa e neutralitæ: a l'è intrâ in te l' ONU in to 2002 soö e a l'è un de i pöchi paixi de l'Euròpa che a non l'è interessâ a fâ parte da Communitæ Europea: con tutto ch'a l'ha firmöo diversci trattæ bilateræ e che a seua legislaçion a l'è de longo vixinn-a a quella da comunitæ, a domanda de adexion a l'è stæta refuâ da a popolaçion in diversci referendum.
[Càngia] Divixioin Amministratïe
A Svissëa a l'è unn-a repubbrica federâ de 26 stati dïti cantoin:
- Da e statistiche naçionâ do 31 Dexembre 2001
- sede do governo e do parliamento, a dede de l'autoritæ giudiziaïa a l'è a Trogen.


text:
Regno d'Italia
Con Regno d'Italia se intende o stato creoö in sce unn-a parte bastante o in sce tutta a penisoa italiann-a governoö da unn-a monarchia. In Italia se son susseguiï diversci regni, i primmi di quæi in te l' etæ de mëzo, dappeu inte o momento de dominaçion foresta e a a fin con a nascita do Stato attuâ, governoö da a Casadda Savoia.
[Càngia] I regni barbarici
Dapeu a cheita de l' Impè Roman de ponente in to 476, ghe son stæti in Italia diversci regni ghiæ da re Ostrogoti. Appreuvo a l'invaxon di Longobardi in to 568, lô instauron unn-a dinastia che a duò fin a l' arrïo de Carlo Magno e di re franchi.
[Càngia] Sacro Impè Roman
Nasciuo a a morte de Carlo Magno dappeu o trattoö de Verdun. O l'è stæto unificoö da Adalberto in to 961
[Càngia] Regno d'Italia (1805-1814)
Nasciuo in to 1805 pe voei de Napolion Bonaparte da a Repubbica italiann-a, sotta a a dominaçion françeise. Napolion o se autoproclamò re d'Italia o 26 de mazzo 1805 a Milan. Viçeré o vegne nominoö Eugène de Beauharnais, ommo à streit'euggi con Napolion e sensa ambiçioin politiche personæ.
O regno o finì co a fin de l' etæ napoleonica e i stati de primma vegnan restauræ, dappeu o Congresso de Vienna.
[Càngia] Regno d'Italia (1861-1946)
Nasciuo dappeu e Guære de indipendensa italiann-a e finio co o referendum do 1946 e a proclamaçion da Repubbrica Italiann-a.
O primmo re d'Italia o l'è stæto Vitöio Emanuælo II de Savoia e l' urtimo Umberto II.


text:
Demetrio Stratos
Demetrio Stratos, all' anagrafe Eustratios Demetriou ( Lisciandria d' Egitto, 22 Arvî 1945 – Növa York, 13 Zügno 1979 ) o l' è stæto un müxicista greco, che o l' ha passou in Italia gran parte da sö vitta. In ti anni '60 o l' è stæto voxe solista e pianista de I Ribelli, complesso faxente parte do famoso Clan de Celentano. L' è o periodo de cover de grüppi stranieri (famosa l' è restä Pugni Chiusi).
[Càngia] I Area
Finia questa esperiensa, in to 1972 Stratos , insemme a Victor Busnello ( scioi ), Patrick Djivas ( basso ), Gaetano Leandro ( sassofono ) e Johnny Lambizi ( chitära ) o fonda i Area. In perfetta adexion ao spirito dell' epoca, i Area se proponeivan de ...abolî e differense che gh' è tra müxica e vitta. O nomme completo do grüppo o l' ea Area- International POPular Group. A formasion a saieva poi cangiä, con a precoce sostitusion de Lambizi e Leandro con Paolo Tofani e Patrizio Fariselli, e successivamente con o cangio fra Djivas e Ares Tavolazzi. I 33 gï pübblichæ dai Area son , fra 1973 e 1978: Arbeit Macht frei; Caution Radiaton Area; Crac!; Are(a)zione; Maledetti e da ürtimo Gli dei se ne vanno, gli arrabbiati restano. In sce testi politicizzæ, che ne fan unna banda scimbolo di anni '70, se innesta unna miscela originaliscima de jazz, müxica etnica, rock, che a resta assolutamente attuale anche ä giornä d' ancö.
[Càngia] E riçerche in sce a vocalitæ
Stratos o l' aveiva cominçou zà in ti ürtimi tempi di Area a stüdiä unna tecnica de canto armonico che a l' avieva portou, sciortindo dao grüppo, a dedicase solo ä riçerca vocale, raggiunzendo tonalitæ squæxi imposcibili. Queste riçerche vegnan interrotte dä morte, dovüa a unna rara forma de leucemia. L' attualitæ dell' opera de Demetrio Stratos a l' è stæta sottolineä da dui conçerti che i Area, riunî pe a primma votta dao 1979, han tegnüo a San Lazzaro (Bologna) o 29 e 30 Zennä 2010, insemme ä presentasion de libbri, documentaî e atre testimonianse.


text:
Ghiandole
E Ghiandole son organi specializzæ che elaboran e versen ao sö esterno sostanse varie comme proteinn-e, ensimi, ormoin, grasci o mucopolisaccaridi. Se definisce secresion a funsion con a quæ unna cellula a prodüxe quelle sostanse destinæ a esse riversæ ao sö esterno. A secresion a no l' avvegne solo in te cellule de ghiandole: anche ao de föa de questi organi gh' è un' attivitæ secretiva, presempio in te cellule interstisiali do testicolo e de l' ovaio, o in çerti neuroin, o ancun in ta genexi de mucopolisaccaridi e proteinn-e da matrice connettivale.
[Càngia] Struttüa
E ghiandole son formæ de unna componente epiteliale dîta epitelio ghiandolare o parenchima, che a svolge a funsion secretiva, e de unna componente connettivale dîta stroma o connettivo interstisiale, ch'a serve comme impalcatüa de sostegno. In to stroma passa i vaxi sanguigni e i nervi ao servissio de due componenti, epiteliale e connettivale.
[Càngia] Ghiandole esocrine e ghiandole endocrine
Existe vari scistemi de clascificasion de ghiandole. Se s' ammìa o destin do materiale che vegne secreto, se distingue e due categorie de ghiandole esocrine, o a secresion esterna e endocrine, o a secresion interna. E esocrine versen o sö secreto o a l' esterno do corpo, comme e ghiandole sebacee o e ghiandole sudoripare, o in cavitæ comünicanti con l' esterno, comme o pancreas esocrino o o figaito che liberan i sö prodotti in te l' intestin. Pe fa questo e ghiandole esocrine son fornie de un dotto secretô che o regögge o secreto dae cellule pe convoglialo in sce a superfiçe do corpo o in ta cavitæ comünicante con l' esterno. E ghiandole endocrine viçeversa no han dotto secretô e riversan o sö prodotto direttamente in ti capillari sanguigni. Con o nomme de ghiandole vegne correntemente – e erronaemente – indicou anche i linfonodi


text:
Òca
Òca l' è o nomme de vari oxelli dell' Ordine Anseres, famiggia de Anatidae. O genere prinçipä da famiggia o l' è l' Anser, caratterizzou da becco grosso e erto ä base, ae lunghe e dä punta appuntia, coa cürta. E òche sarveghe se tröven in Italia solo de passaggio; çitemmo fra queste l' oca çenenn-a (Anser Anser) e l' Anser Fabalis.
[Càngia] Òche domesteghe
A ciu gran parte de specie domesteghe deriven da l' oca çenenn-a. Sun fra i ciü grosci oxelli domesteghi; o peizo medio o l' è de 4 o 5 kg ma o pö esse süperou da çerte specie seleçionæ. Dopo a fecondaçion dell' övo i embriuin se sviluppen inte 31 giorni. In ti paperi neonati se nota o fenomeno de l' Imprinting. L' òca a l' è allevä pe a carne, pe i öve, e pe o ciümin ch'o l' è döviou pe imbottï coverte e indumenti. O famoso patè de foie gras o se ottegne da o figaito de òche sottoposte a alimentazion forsä.


text:
Cile
Nomme offiçiâ: República de Chile, pàize de l'America do Sud; a sêu capitâle a l'é Santiago do Cile.
O gh'à 'na superfiçie de 756.950² km2.
O sêu teritöjo o l'é formòu da 'n lunghìscimo e stréito tòcco de tæra de ciù de 4.200 km (nòrd a sud) conosciûo comme Cile continentâle, tra l'Oçeano Paciffigo e e Ande, e o comprende ascì 'na porçion de l'Antartide e e diversce ìzoe cilenn-e da Polinexa.
I sciùmmi prinçipæ son o Loa, o Biobío, o Futaleufú, Calle-Calle.
Pe a sêu presensa in te l' America do Sud, l'Oçeania e l'Antartide, o Cile o se definisce comme 'na naçion tricontinentâle.
O sùd do Cile continentâle o l'é a parte oçidentâle da Patagonia.
A sêu popolaçion a l'é de 16.598.074 abitanti (estimòu anno 2007), con unna denscitæ de 21,31 ab/km2.


text:
Lusciandro Magno
Lusciandro III re de Macedonia dîto "Magno" (gr. ἈλέEavδpoς ὀ MέYaς, lat. Alexander Magnus , Pella 356 - Babilonia 323 a.C.), figgio de Feipo II, o fondatô da potença macedone, e de Olimpiade, figgia de Neottolemo re d'Epiro.
Uña de maggioî figue da stoia, o dominò a Grecia, chiña da civiltæ occidentâ, e o fu abile stratega e conquistatô. Denominao "Magno" in conseguença di so trionfi, Lusciandro o fu l'incarnaçion de l'eroe temeraio, morto a-o curmine da so gloia poco ciu che trentenne e intrao subbito inta lezendia. L'immenso impeo da lê edificao, partindo da-a Macedonia e da-a Grecia, o zonse a abbraççâ l'Egitto in Africa e in Axia scin a-o sciumme Indo: in tâ moddo se creon di nœuvi ligammi tra i popoli soggetti e se intenscificon i contatti tra curtue e civiltæ diverse, estendendo enormemente l'influença da civiltæ grega.
[Càngia] Vitta
Da-o 343 o l'ebbe a meistro Aristotele; a soli sezz'anni, mentre o poæ o se recava a assediâ Bizançio, o l'ebbe a reggença in Macedonia; o se distinse da pœu inta battaggia de Cheronea (338). quande o Feipo II o fu assascinao (336), o l'asceize a-o trono tra difficortæ d'ogni genere, a l'interno e a l'esterno. Ma Lusciandro o seppe arecœugge subito o favô de Antipatro e Parmenion, i doi moei generæ, e de tutti i zoeni macedoni. Inta Grecia o feççe cessâ e velleitæ de ribellion di Teben e di Atenieixi e a Corinto o se feççe confermâ da-a liga ellenica comandante da spediçion za progettâ da Feipo contro a Perscia. Vottose quindi contro i nemighi interni, o se desbaraççò, faxendoli tutti amaççâ, de Attalo e de quelli che poeivan rivendicâ di diritti a-o trono. O se voze' alloa contro i popoli vexin: o sottomisse i Triballi e o sconfisse o prinçipe illiigo Clito; o destrusse Tebe in rivotta pe a fasa notiçia che o Lusciandro o foise morto. Deliviaose coscì da-i nemighi interni e esterni, o Lusciandro, in attuaçion a-o progetto paterno, o mosse guæra a-a Perscia. Inta primmaveia do 334 o passò l'Ellesponto con un esercito de circa 40.000 ommi tra i quæ 5000 cavaggei; scarsci ean i alliæ greghi mentre unicamente grega a l'ea a flotta de 160 nave. O sbarco o l'avvègne façilmente e o Lusciandro o mosse l'esercito longo a costa; un scontro in sce-o sciumme Granico o fu nettamente favoeive a-i Macedoni. L'Axia Menô a caze' alloa quæxi sença resciste, l'oppoxiçion de Mileto e de Alicarnasso a receize di longhi asseddi ma a-a fin queste ciaççeforte persiañe cedettan, lasciando Lusciandro patron de tutta a Caia.
Poeuscia o re passò inta Liçia e inta Panflia e, a traverso a Pixidia, o razonse Gordio inta Frixa; con de nœuve forçe portæghe da Parmenion, a traverso a Paflagonia e a Cappadocia, o chinò in Çiliçia e o zonse, sença incontrâ rescistença, a Tarso dove o se ammaotì gravemente e o fu pe moî. Inti presci, a-e porte sciriache, o Daio o l'aveiva fra tanto preparao a rescistença: lasciao passâ Lusciandro e arrivaoghe a l'improvista de de rê da-e pendixe do monte Aman, o çercò de serrâlo inte una morsa tra i monti e o mâ. A battaggia de Isso che ne seguì (nov. 333) a fu un'âtra gran vittoia de Lusciandro; aoa, sci ben ch'o poese impadronîse de regioin interne de l'Axia, o prefeì assoggettâ e regioin costee pe levâ a-o nemigo e so base navæ. O s'impadronì sença lotta de Aado, Bibblo, Scidon; longhi meixi ghe vosse invece pe espugnâ Tio e da pœu de Gazza. Doppo fu façiliscima a conquista de l'Egitto che mâ sopportava a dominaçion persciaña. Inte l'uverno 332-31 o Lusciandro o fondò Lusciandria inta region do Delta, de li o se spinse scin a l'oaxi de Sciva a venerâ o dio Ammon.
Assostaose a Menfi pe riorganizzâ l'Egitto, o tornò in te l'Axia pe a conquista definitiva da Perscia: o l'avançò indisturbao scin a l'Eüfratte e a-o Tigri, o se scontrò co-e forçe de Daio o 1° ott. 331 presso Gaogamela e e sconfisse definitivamente. Occupâ Babilonia e da pœu Susa, o Lusciandro o passò inta Perscide vea e propria e, impadroniose de Perseppoli, o cattuò i immensci tesoi da corte e o destrusse o famoso palaççio di re de Perscia. Padron ormai de tutto o regno perscian, o Lusciandro o ne conservò a divixon in satrapie a-a quæ testa o pose di ófiçiæ macedoni, ossæ di prinçipi indigeni ascistii però da di generæ macedoni; i tributi reston immutæ, pe i indigeni, mentre e çittæ greghe ne fun esentæ. Un tentativo do generâ Memnon de sollevâ a Grecia contra i Macedoni o fallì co-a morte de lê, comme pù fallì a Megalopoli un'insurreçion guidâ da-o re spartan Agidde III ch'o ghe perse a vitta (331). Inte l'aotunno do 330, o macontento di vegi Macedoni pe e forme sempre ciu orientæ do çeimoniâ preteiso da Lusciandro o sfoxò in te una conzua: ghe fun implicæ, corpeivi ò no, Parmenion e so figgio Filotta, che fun amaççæ pe orde do re.
De di âtri incidenti tra Lusciandro e i Macedoni fun vittime ciu tardi Clio e o storico Callistene ch'o l'ea a-o seguito da spediçion. Lusciandro o vosse da pœu vendicâ Daio ch'o l'ea stæto amaççao da-o satrapo Besso: o l'inseguì Besso attraverso varie regioin, che man a man o sottometteiva, e razontolo, o-o feççe condannâ a morte da una corte persciaña. Quindi o l'assoggettò i Massageti e a Sogdiaña; inta primmaveia do 327 o allestì infin l'urtima spediçion, in India. O mosse con un esercito de circa 40.000 ommi e o vinse in battaggia o re Poro ch'o fu fæto prexonê in sce-e rive de l'Idaspe; o fondò e colonie de Buçefala e de Niçea. Da pœuscia o se spinse oltre pe razonze o mâ orientâ, ma l'oppoxiçion de l'esercito ormai stanco a-o costrinse a un longo e disastroso viægio de ritorno ch'o se concluse a Susa inta primmaveia do 324. Chì, pe favoî a fuxon tra vinçitoî e vinti e dâ a-o tempo mæximo un esempio (comme precedentemente o l'aveiva sposao Rossane, figgia de un prinçipe da Battriaña), o sposò Statira, figgia de Daio, e Parisatide, figgia de Artaserse III; chì ascì o razonsan de ambasciaje greghe aseguandolo ch'ean stæti esaodii i so dexidei circa a so divinizzaçion e o reciammo di esuli inte çittæ elleniche. Mentre o preparava una nœuva spediçion verso l'Arabia, o Lusciandro o se ammaotì in Babilonia e doppo dozze giorni o moì, o 13 zugno 323, a soli 33 anni e doppo 13 anni de regno. L'impreisa de Lusciandro a fu feconda, scin a-o de là do disegno mæximo de lê, de risurtæ grandioxi inta stoia da civiltæ umaña. Da-o sfacelo, façilmente prevedibile, do so impeo vègnan sciu de fæto quelli regni ellenisteghi che propagon a civiltæ grega tra e popolaçioin de l'Axia e contribuin a formâ quella unitæ curtuâ eüroaxiatica in sce-a quæ doveiva da pœu desgœuggise e frûtificâ o crestianeximo.
[Càngia] Lettiatua
A figua de Lusciandro a se prestava mirabilmente a di amplificaçioin lezendiaie: queste, za presenti in te di œuvie no goæi posteioî a-a morte de lê, confluin ben fîto primma inte una specie de romanço epistolâ (molti frammenti in sce papio) e quindi in te 'na vitta romançâ de l'eroe fasamente attribuia a Callistene e traduta in latin da Giulio Valeio (sec. 3°) e da pœu da un Lion arçipræve (sec. 10°). Into Medioevo, oltre e verscioin latiñe do psœüdo-Callistene, di âtre fonti clasciche ascì son a-a base de l' Alexandreis do Guartê de Châtillon, mentre l'elemento deteiô da lezendia o l'è prevalente inte varie cançoin in sce Lusciandro, arcuñe de quæ costituiscian di incunaboli preçioxi de lengue romançe (sec. 12°): l'è particolarmente da ricordâ un poema in ciu de 20.000 dodecascillabi ch'o l'ebbe a aotoî Lambert le Tort, Alexandre de Bernay e di âtri. Inta lezendia medievâ, ricca de prodiggi, de faoe e de magie in gio a-a figua do Lusciandro tramutao in eroe cavaggesco, a lettiatua franco-provençâ a l'è in primma linia, ma ascì in Germania, in Spagna e âtrove a l'incontra largo favô e nomioxi vorgarizzatoî: i Nobili fæti de Lusciandro Magno son un'ottima prosa italiaña do 14° sec., basâ in sce-a verscion latiña de l'arçipræve Lion. Inte l'Oriente ascì, mentre no pâ che se conservesse goæi memoia da vea impreisa de Lusciandro, se diffuse strazordenaiamente a lezendia, movendo ascì chì da-o psœüdo-Callistene, a quæ verscion sciriaca (6° sec. d. C.?) a l'è a-a base de succescive verscioin e ramificaçioin. Se sviluppò particolarmente in Oriente a parte da lezendia relativa a-a desceisa de Lusciandro into mondo di morti a-a riçerca da vivagna da vitta, e quella da gran miagia da lê costruia pe resciste a l'invaxon de Gog e Magog (identificæ co-i Unni). Træti da lezendia s'incontran ascì inta lettiatua araba e specce into Coran, dove una votta Lusciandro o l'è stranamente confuso con Mosè: fonte arabe e no arabe confluiscian da pœu into Libbro di Re de Firdūsi (sec. 10°) e into Libbro de Lusciandro de di âtri inscigni poeti perscien, Nizāmī (sec. 12°) e Giāmī (sec. 15°), œuvie tutte in te quæ se accentua o carattere mitico de Lusciandro; a lezendia a l'è ascì nota a-i Ærminni, a-i Copti, a-i Turchi, a-i Indien, a-i Maleixi e a-i Ebrei: o Talmūd o l'è de fæto ricco de spunti træti da questa. O primmo che inte l'Occidente o se segge sottræto decisamente a l'influsso da lezendia, rimontando a de fonte clasciche (Curçio Rufo e Giustin), o l'è foscia o Petrarca inta breve vitta de Lusciandro contegnua into De viris illustribus.
[Càngia] Tiatro
Fra i œuvie tiatræ inspiæ a-a figua de Lusciandro, a ciu celebre a l'è a tragedia in 5 atti de Jean Racine, Alexandre le Grand (1665). Tanto successo ebbe ascì o dramma de Pê Metastaxio, Lusciandro inte Indie (1727), che, muxicao ciu e ciu votte (se conta circa çinquanta partitue, de aotoî vari, da Lonardo Vinci a N. Porpora, da Chr. W. Gluck a N. Piccinni a G. Paisiello a D. Cimarosa a L. Cherubini). O divegne un di ciu fortunæ melodrammi setteçenteschi.
[Càngia] Arte figuative
Numeroxiscime ascì, inti arte figuative, e œuvie che s'ispian a-a figua e a-i fæti de Lusciandro, segondo a tradiçion antiga, Lusciandro o vosse che i so retrætisti ófiçiæ foisan Lixippo pe a plastega, Apelle pe a pittua, Pirgotele pe a glittica, ma semmo che o raffiguon ascì Leocae, Aeçion, Antifilo, Filosseno, Elena. I immagine ciu famose ean "O Lusciandro co-a lança" de Lixippo e "O Lusciandro co-o furmine" de Apelle. O l'ebbe o sguardo feo, a cioma remontâ in sce-a fronte, a testa leggermente cegâ e sollevâ de lao, caratteri che ritrovemmo in te çerti ritræti comme l'erma Azara (Louvre), mentre âtri son ciu idealizzæ, e into tardo ellenismo se creò un tipo de Lusciandro Helios. O l'appâ inte de scene de battaggia e de caccia in sce-o sarcofago de Sidon a Costantinopoli, in sce-o mosaico da Casa do Faono de Pompei (Nappoli, Museo naz.), in sce de monæe ellenistiche e in sce di cammei.


text:
Treno
U treno o l'é , in to senso commûn do termine, in mëzo de trasportu pûbblico cûmposto da n'insemme de elementi identificabili, unì permanentemente o temporaneamente a formà n'unico convoggio. À parolla treno à deriva dao latin Trahere: tiâ; o s'è modificòu in to tempo tramite u francæise train. O treno o l'è stæto o primmo veù e proprio veicùlo de trasporto de massa, e in molti cazi u l'à rappresentòu in punto de svolta pe l'evoluziun industriale de nazioîn ottoçentesche, arrivando quindi a rivestî pe molti anni in rollo centrale in tà struttùa politica, economica e sociale de nazioîn, nonché conquistando in posto de primmu cian in te l'imaginario colettivo.
[Càngia] Album
-
GE U20C in Indonesia, #CC201-05
-
-


text:
Georgia (stato USA)
Nomme offiçiâ State of Georgia.A Georgia a l'ea unn-a de trezze colonie che se son rebellæ a a dominaçion ingleise e han inizioö a Rivoluçion Americann-a ch'ha portoö a a deciaraçion d'indipendença do 1776, o l'è stæto o cuarto stato a firmâ a costituçion di Stati Unïi d'America in to 1788. A Georgia o l'è stæto un d'i stati a separase da l' union e a fondâ i Stati Confederæ d'America. O l'è stæto l'ùrtimo stato a ri-entrâ in te l' union in to 1870 dappeu a Guæra çivî. A so capitâ a l'è Atlanta.


text:
Catæn-a I de Ruscia
Catæña II (russo Ekaterina Alekseevna) dita "a Grande" , imperatrixe de Ruscia (Stettin 1729 - Carskoe Selo 1796).
Nasciua Sofia-Federica-Amalia, figgia do prinçipe tedesco de Anhalt-Zerbst, into 1745 a l'andò sposa a-o granducca Pê Fëdorovič, erede a-o trono russo. Intelligente, colta e senscibile, l'ea inevittabile che co-o maio incolto avegnisse una rottua; e quande Pê III, alienaose a Guardia e i circoli de corte pe-e so preferençe prusciañe, o vègne deposto e doppo pochi giorni amaççao, Catæña, o 20 zugno 1762, a salì a-o trono.
A rivelò a so educaçion illuministica inte un dispotismo paternalistico, largo de interventi e de iniçiative inte tutti i campi, a commençâ da-a speciale instruçion (nakaz) co-a quæ a proponeiva a-a commiscion convocâ into 1767 o progetto de un nœuvo codexe inspiao a-o Montesquieu e a-o Beccaria.
Soffocâ a grande rivolta do cosacco E. Pugačëv (1774-75), a Catæña a s'interessò a-i problemi de l'istruçion, a restaorò e finançe e a riformò o governo locâ co l'instituçion di governoei, mentre a-o centro a l'attuava o prinçipio do poei ministeiâ unitaio. Questo scignificava ascì un inreddenimento e un ritorno a poxiçioin ciu aotocratiche e reaçionaie, com'é testimoniao da-a question di servi da gleba che, nonostante i longhi loei preliminæ de riforma, de fæto aomenton de numero: e da-o 1783 fu persin proibio a-i contadin de passâ da un proprietaio a l'âtro. Inreddenimento ch'ea destinao a inasprîse doppo i avvenimenti françeixi do 1789.
Into proseguî a politica estera de Pê o Grande, a Catæña a se propose de risolve dueivemente o problema turco e quello polacco. Da-a Turchia, doppo a guæra do 1768-1774, a l'ótègne, inta paxe de Küciük-Qainarge (1774), o confin a-o sciumme Bug, o diritto de proteçion in sce-i crestien ortodosci di Balchen, l'indipendença da Crimea (che into 1783 insemme a-o Kuban a fu annessa a-a Ruscia). Quanto a-o problema polacco, attraverso di interventi inti affæ interni de quello paise e o collegamento co-a Pruscia e co l'Aostria, Catæña poette zonze a-e succescive spartiçioin do 1772, do 1793 e do 1795, ótegnindo tutte e regioin orientæ da Polonia.
De spiito vivaxe e averto, Catæña a svolse una çerta attivitæ lettiaia: œuvie drammatiche, articoli, schiççi satirichi, drammi e riçerche storiche, trattæ polemichi e memoie, tutti scingolarmente rappresentativi da societæ russa e oeüropea do tempo.
Fu ciutosto dissolua a so vitta privâ, inta quæ ebban parte vari famoxi favoii.


text:
Ippocrate de Coo
Ippòcrate (gr. ʽIππokpάtnς, lat. Hippocrătes). - mego (n. isoa de Coo, 460 a. C. circa - m. 370 a. C. circa).
Praticante e meistro de meixiña in Atene e in Tessaggia, Ippocrate o fu, segondo a testimoniança de squæxi contemporanei comme Platon e Aristotele, o mego ciu famoso da so epoca e, segondo quella de una tradiçion ch'a curmina in Galen, o fondatô da meixiña scientifica in Grecia.
Se limitan a queste e informaçioin segue in sce-a so figua; tutto o resto o fa parte de una secolâ "question ippocrattega", ancon lontaña da una soluçion definitiva. A tâ propoxito a tradiçion a n'ha trasmisso un Corpus de circa 70 œuvie che vegnan ascrite a Ippocrate. O nucleo prinçipâ de queste œuvie o l'è stæto composto fra i urtimi dexenni do 5° secolo e a primma parte do 4°. Di atre œuvie, seguamente posteioî, pœuan vegnî datæ scin a-o 2° ò a-o 1° secolo a. C. A l'interno do nucleo ciu antigo, coexiste di scriti de orientamento teorico assæ differente, segge da-o punto de vista filosofico che da-o punto de vista propriamente mego; arcun de lô, comme o celebre "Zuamento", pœuan êse rifeii a de sette meghe de orientamento pitagorico, di âtri a-a curtua sofistica (comme o trattatello "In sce l'arte"), di âtri ancon a-i naturalisti presocratteghi. Tra i œuvie propriamente meghe ascì existe de coscì profonde differençe de teoria e de metodo che queste son stæte attribuie a de scœue diverse e rivæ: e scœue de Coo e Cnido in particolâ, in sce-a base, sorvetutto, da testimoniança galenica. O Corpus o se formò probabilmente a-o prinçippio do 3° secolo a. C., inta fase da costituçion da biblioteca de Lusciandria; chì fu recugeito i œuvie meghe ciu aotoreive, che, pe de raxoin de prestigio editoriâ, fun ascrite a-o ciu famoso mego da tradiçion clascica, appunto Ippocrate, indipendentemente da-i so contegnui dotrinæ. L'uso introdúto da-e scœue meghe di erofilichi e di empirichi, e consolidao da pœu da Galen, de commentâ i scriti de aotoritæ meghe antighe, o l'aviæ da pœu rafforçao l'attribuçion a Ippocrate de un gran numero di scriti do Corpus. L'ipotexi segondo a quæ quest'urtimo o deriviæ da-a biblioteca da scœua mega de Coo a l'appâ ormai fantaxiosa, comme pù l'è stæto misso in question a tradiçionâ partiçion fra una scœua de Coo, ciu attenta a-o rapporto fra esperiença e teoria mega generâ, e una scœua de Cniddo, ciu ligâ a-a registraçion de l'esperiença immediâ e a-i aspetti specialisteghi da meixiña. No l'è mai existio, probabilmente, una vea e propria "scœua de Cnido", i a mæxima existença de una "scœua de Coo" (dotâ de una omogeneitæ dotrinâ e de una regolâ formaçion mega di discepoli) a resurta anacronistica pe un'epoca comme quella tra o 5° e o 4° secolo, quande no existeiva inte nisciun settô de scœue e de biblioteche destinæ a-a formaçion regolâ di allevi. Se doviâ ciutosto pensâ a de relaçioin de tipo artexanâ tra di scingoli meistri e i rispettivi discepoli, che, into caxo di meistri ciu famoxi, comme Ippocrate, do quæ son attestæ de pubbriche leçioin atenieixi, se saian a votte esteize inta forma de corsci pubbrichi a pagamento e inta ciu vasta circolaçion di testi trascriti de queste leçioin, nonché inte un prestigio corturâ e profescionâ de ampia portâ. L'identificaçion da figua storico-cortuâ de Ippocrate a l'è streitamente ligâ a l'interpretaçion de testimoniançe antighe in sce lê, in primmo lœugo a quelle de Platon into "Fedro" e da pœu a quella do coscì díto "Anonimo Londinense", un dossografo foscia appartegninte a-a scœua de Aristotele. Platon o dixe sostançialmente che Ippocrate o seguiva un metodo segondo o quæ no l'ea poscibile curâ a scingola maotia, e o scingolo paçiente, "sença conosce a natua do tutto". Centrâ a l'è l'interpretaçion do termine platonico "tutto" (holon). Se o se riferisce a un sforço de generalizzaçion metodica di problemi diagnosteghi e terapeütichi, se pœu pensâ a un'œuvia de indirizzo empiristego comme "Antiga meixiña"; se o se riferisce a-a totalitæ de l'ambiente geografico e sociâ, se pœu pensâ a un'œuvia da-o carattere meteorologico comme "Aia, Ægoa, Lœughi"; se infin se intende l'insemme do cosmo, se pœu pensâ a un'œuvia centrâ in sce-o rapporto microcosmo-macrocosmo comme o "Regimme". In sce-a base de l'Anonimo, da pœu, l'œuvia ciu vexiña a Ippocrate a resurtiæ quella in sce-i "Venti", dove se riporta a l'atmosfea ambientâ e caose da salute e da maotia. O problema o l'è che tante de queste ipotexi se escluddan reçiprocamente: mentre "Antiga meixiña" e "Aia, Ægoa, Lœughi" porieivan remontâ a-o mæximo aotô ò a-a mæxima scœua, no coscì "Antiga meixiña" e "Regimme" ò "Venti"; ognuña de queste œuvie a pœu êse çernua comme nucleo de scriti relativamente affin, ma lô no coinciddan affæto fra lô. In mancança de nœuve testimoniançe probante, a "question ippocratica" a l'è dunque destinâ a restâ averta a-o conflito de interpretaçioin.
L'è ciu axeive, invece, descrive i contorni corturæ e scientifichi de quell'episodio importantiscimo da stoia do savei mego ch'o va into so insemme sotta o nomme (impreciso, comme s'è visto) de "meixiña ippocratica". I trattæ "ippocratichi" marcan a nascita de un savei mego in forma scrita, segondo un processo comun inte quello periodo a di âtre tecniche (comme a retorica, l'architettua, a matematica). O passaggio da sœuggia da scritua, compio da-a meixiña in moddo imponente segge comme qualitæ segge comme quantitæ di œuvie, o l'ebbe de rilevante conseguençe corturæ in sce l'arte terapeütica. In primmo lœugo, questo o fava do mego un personaggio appartegninte a l' élite de profescioin intellettuæ colte e preminente. Cangiava inoltre o mæximo statúto epistemologico da pratica terapeütica, inandiandola a trasformáse inte quella che into lenguaggio do 5° sec. a. C. a vegniva definia una tèchne raçionâ: da savei serrao e ripetitivo, trasmisso inte generaçioin da poæ in figgio e da meistro a discepolo, questa a vegniva una tecnica averta e pubbrica, i quæ prinçipî e metodi diventavan controllabili e disponibili a-a discuscion e a-a reciproca confutaçion. A scritua a consentì inoltre a-a meixiña de costituîse, da alloa, comme un savei cumulativo, in grao saiv'a dî de sommâ i esperiençe di diversci profescionisti, e scoverte terapeutiche, e conoscençe dietetiche e farmacologiche; de inaoguâ insomma una tradiçion mega capaxe de sviluppo, conservaçion e innovaçion. A questo punto o nœuvo savei mego o doveiva delimitâ a propria specifixitæ profescionâ e epistemologica contra ciu avversai. Da un lao i guaritoî, che vegnivan tacciæ de ciarlatanaja, de incapaxitæ de dâ conto do senso de so pratiche, de inefficaxia terapeütica ("Mâ sacro"); da l'âtro i filosofi naturalisti, che pretendeivan de scancellâ a specifixitæ da meixiña inte l'ambito de so teorie generæ in sce-a natua, e a-i quæ se replicava che un savei çerto in sce-a natua no pœu vegnî da de ipotexi troppo ampie e incontrollabile, ma appunto da l'accumulo do savei empiigo e poxitivo do mego ("Antiga meixiña"). In sce queste base, se pœu ricostruî di liniamenti dotrinæ comun a de vaste seçioin di scriti do Corpus, sorvetutto i ciu antighi. E maotie g'han un andamento regolâ e prevedibile, spesso contrassegnao da di accesci e de remiscioin ("crixi"). Caosa de maotie a l'è in generâ un squilibbrio intervegnúo fra o corpo e l'ambiente esterno (condiçioin climatiche, eccesci into moddo de vitta e sorvetutto alimentaçion scoretta), ch'o dà lœugo a un urteiô squilibbrio di fluidi organichi a l'interno do corpo, i "umoî", che pœuan alloa trovase in quantitæ eccesciva ò difettosa, oppù êse "crui" ò troppo "concœutti" (o che equivâ a no digerii ò trattegnui troppo a longo inte l'organismo). I umoî fun redúti da çerti aotoî ("A natua de l'ommo") a-o numero canonico de quattro: sangue, bile giana e neigra, flegma (cataro). Questa identificaçion di quattro umoî se basa evidentemente in sce l'osservaçion di prinçipæ escretti corpoi (fexe, ueñe, emorragie, catari, suoî), che (insemme con di âtre manifestaçioin do marotto) costituiscian pe o mego ippocratico i "segni" (ò scintomi) a partî da-i quæ o pœu diagnosticâ i fenommeni patologichi, e sorvetutto pronosticâ i sviluppi e i exiti da maotia ("Prognostico"). Se diagnoxi e prognoxi se basan in sce-i fluidi in sciortia da-o corpo, a terapia a conscistiâ sorvetutto into regolâ i ingresci e a saiâ sorvetutto una terapia dietetica (a dieta a riguarda però no soltanto i çibbi, ma l'intrego regimme de vitta, incluxi i eserciççi sportivi, i bagni, ecc.). L'intervento farmacologico o l'è de norma marginâ e limitao a di infuxi vegetæ; son praticæ i salasci e a chirurgia, sorvetutto inta cua de distorscioin e de frattue. A scarscitæ de conoscençe anatomiche, fixiopatologiche, farmacologiche a vegne compensâ da una strazordenaia attençion votta, ciu che a-a scingola maotia, a-a persoña intrega do maoto ("Epidemie"). Se no se pœu ritegnî che a meixiña ippocratica a l'agge ótegnúo di rilevanti succesci inti riguardi di prinçipæ quaddri patologichi co-i quæ a l'aveiva a che fâ (in gran parte maotie a carego di apparati respiratoio e digestivo, freve malariche, oltre che ferie e traomi), l'è çerto tuttavia che questa a l'è stæta capaxe de megioâ e condiçioin de vitta, igieniche e sanitaie, di so paçienti, da un punto de vista psicologico oltre che dietetico. Inte questo senso, a meixiña ippocratica a l'ha costituio pe di longhi secoli (a partî da Platon) un modello de rifeimento segge metodologico che deontologico. Za a partî da-o 3° secolo a. C., a meixiña a l'aviæ commençao a studiâ e commentâ o prezioso patrimonnio de esperiença clinica e de sforçi terapeütichi depoxitao inti œuvie do Corpus e questa tradiçion a no se saiæ interrotta scin a l'Oeuttoçento.
O retræto de Ippocrate o l'è noto in ciu coppie derivæ da un originâ do 3° sec. a. C., barbuo, co-o vizo sorcao da rappe e ampia calviçie. L'identificaçion a l'è attestâ da-o confronto con de monæe de Coo, dove compâ a so inmaggine, e da-o trovamento de una copia inta tomba ostiense de un mego con iscriçion ch'a ne ripete o cellebre aforisma "a vitta a l'è curta" (v. vita brevis, ars longa).


text:
O Gladiatò
O Gladiatò o l'é 'n film stòrego d-o regista Ridley Scott.
[Càngia] Stöia.
Inte l'anno 180 d.C., i sordatti romani han vinto 'na battaggia contro i barbari tedeschi. Doppo a battaggia, l'Imperatò de Rumma, Marco Aurelio, o dixe a-o seû generale Mascimo Decimo Meridio che o veû lascià o posto da Imperatò pe' dâlo a lê. Ma quande Commodo, o figgio de Aurelio, o vegne a savéi l'intensciòn d-o poæ, o l'ammassa. Doppo Commodo o fa' ammassà a moggié e o figgieû piccìn de Mascimo. Quande Mascimo o torna in Spagna, o seû pæize, pe' çercà de sarvà a seû famiggia, o vegne piggiòu da 'na banda de mercanti de sc-ciavvi e vendûo in Marocco. Qui Mascimo o deventa ûn gladiatò e, co-a seû esperiensa d-a guera, o vinçe tûtte e partìe e o deventa 'na çelebritæ; coscì o vëgne mandòu a Rumma.
A-o mæximo momento, Commodo o l'é deventòu Imperatò. Dûrante 'no scontro tra gladiatoì a-o Colosseo, Commodo o vegne a savèi che Mascimo o l'é vivvo e o l'é deventòu famoso; aloa o çerca de fâlo ammassà inte l'arena.
O film o finisce co' a scena de 'n combattimento, a-o Colosseo, tra Commodo e Mascimo.
[Càngia] Osservasoìn.
O Gladiatò o l'é stæto l'ûrtimo film do genere "peplum".